Mida ütleb auhinnatud välklambi tehniline pool? Saksamaa juhtivate tööstusdisainerite disainitud välklambi stiilsesse keresse on pakitud hulgaliselt innovatiivseid lahendusi. Välgu pea pööramine nii vertikaal- kui ka horisontaalsuunas on tehtud mugavaks, nõudes vaid üht nupuvajutust välklambi pea  küljel. Mõnede teiste valmistajate välklampidel tuleb pea pööramiseks vajutada kahte nuppu, mistõttu võib oluline kaader teinekord liigse lõksutamisega kaotsi minna. Nutikas lahendus Metz 58 AF-1 Digital välgul on ka väike lisareflektor, mis on abiks näiteks portreefotograafidele. Kui välgu pea on pööratud üles ning kasutatakse hajuteid või peegeldeid, siis see pisike lisareflektor aitab pehmendada nina või lõua alla jäävaid varje, samas ülevalgustamata olulisi alasid, samuti lisab see lähivõtetele sära,  tuues paremini välja värvid. Metzi välklambil on ka uusimad valgusmõõtesüsteemid ning minu testide kohaselt töötab laitmatult Canoni ETTL-II süsteemiga ning spetsifikatsiooni järgi sobib ka Nikoni i-TTL ja D-TTL süsteemidega. Lähiajal on müüki jõudmas ka Olympuse/Panasonicu ja Pentaxi/Samsungi versioonid.